b'\n_START_ARTICLE_\nRunav\xc3\xadk\n_START_SECTION_\nSamfunn\n_START_PARAGRAPH_\nRunav\xc3\xadk har en viktig fiskerihavn med tilh\xc3\xb8rende fiskemottak for lakseeksport. Det finnes ogs\xc3\xa5 sm\xc3\xa5 fabrikker og bedrifter og byggefirmaer. Stedet har ogs\xc3\xa5 et turistkontor, to hoteller, fire restauranter og en campingplass som er \xc3\xa5pen hele \xc3\xa5ret. Foruten fiskeri er mange ansatte i servicen\xc3\xa6ringen, og mange dagpendler til Runav\xc3\xadk og nabostedene for \xc3\xa5 jobbe. _NEWLINE_Broene over Sundini gj\xc3\xb8r dette mulig ogs\xc3\xa5 for folk fra Streymoy, og det er ogs\xc3\xa5 undervannstunnel fra Eysturoy til Bor\xc3\xb0oy. Det bygges en ny tunnel direkte fra Streymoy til Sk\xc3\xa1lafj\xc3\xb8r\xc3\xb0ur, Sk\xc3\xa1lafjar\xc3\xb0artunnilin. Ved ferdigstillingen av denne vil Runav\xc3\xadk bli desto mer sentralt som kommunikasjonssentrum. I tillegg kommer det faktum at Runav\xc3\xadk er utsett til \xc3\xa5 v\xc3\xa6re hele F\xc3\xa6r\xc3\xb8yenes senter for den antatte, kommende f\xc3\xa6r\xc3\xb8yske oljeutvinningen._NEWLINE_I Runav\xc3\xadk finner man Eysturoy pleie- og eldrehjem (Eysturoyar r\xc3\xb8ktar- og ellisheim), som drives i samarbeid mellom alle kommunene p\xc3\xa5 Eysturoy. Skolen, Runav\xc3\xadkar sk\xc3\xbali, ble bygd for 190 elever i 1976, og har \xc3\xa5tte vanlige klasserom samt noen andre rom til spesielle form\xc3\xa5l, men ikke bibliotek.\n_START_SECTION_\nHistorie\n_START_PARAGRAPH_\nRunav\xc3\xadk er den yngste bebyggelsen ved Sk\xc3\xa1lafj\xc3\xb8r\xc3\xb0ur, og ble grunnlagt av nybyggeren Hans Tausen i 1916, men fikk ikke navnet Runav\xc3\xadk f\xc3\xb8r i 1938. I 1967 ble Runav\xc3\xadkar kommuna utskilt fra Nes kommuna. I 2005 ble Elduv\xc3\xadkar kommuna, Oyndarfjar\xc3\xb0ar kommuna og Sk\xc3\xa1la kommuna innlemmet i kommunen, og senere ogs\xc3\xa5 Funnings kommuna i 2009.\n_START_SECTION_\nKultur\n_START_PARAGRAPH_\nGrunnet sin korte historie har ikke Runav\xc3\xadk like mange lokale tradisjoner som det man kan finne i mange bygder. Allikevel ligger den historiske sluppen \xc2\xabH\xc3\xb8gan\xc3\xa6s\xc2\xbb i havnen for utstilling. P\xc3\xa5 \xc2\xabH\xc3\xb8gan\xc3\xa6s\xc2\xbb er det tidvis kveldsarrangementer med folkemusikk. Eystanstevna arrangeres \xc3\xa5rlig, og annenhver gang av Runav\xc3\xadk og Strendur, i midten av juni._NEWLINE_Stedets fotballag er NS\xc3\x8d Runav\xc3\xadk, som med sine mer enn 600 medlemmer er et av de st\xc3\xb8rste idrettslagene p\xc3\xa5 F\xc3\xa6r\xc3\xb8yene. NS\xc3\x8d Runav\xc3\xadk ble stiftet som et fleridrettslag med vekt p\xc3\xa5 h\xc3\xa5ndball i 1957, men siden har enkelte grener blitt skilt ut i egne lag, slik at NS\xc3\x8d Runav\xc3\xadk i dag st\xc3\xa5r tilbake som et fotballag. Klubben deltok for f\xc3\xb8rste gang i europacup i 2003, og i 2007 ble NS\xc3\x8d Runav\xc3\xadk f\xc3\xa6r\xc3\xb8yske mestere for f\xc3\xb8rste gang.'